钦定古今图书集成/明伦汇编/氏族典/第399卷 > 《廖用贤尚友录》 > 史孝章
## 钦定古今图书集成/明伦汇编/氏族典/第399卷 > 《廖用贤尚友录》 > 史孝章

按《唐书史孝章传》：“孝章，字得仁，资修谨。父宪诚以战
力奋，宾客用挽彊击剑相矜，孝章独退让如诸生，称
道皆《诗》《书》。魏博节度使李愬阅大将子弟籍于军，孝
章愿以文署职，愬奇之，檄试都督府参军。宪诚得魏，
迁士曹参军。孝章见父数奸，命内非之，乘间谏，不尽
听。文宗贤之，授孝章节度副使，累迁检校左散骑常”
侍。父欲助李同捷，孝章切争，宪诚稍惮其义，又劝出
师讨同捷自明，帝益嘉之，进检校工部尚书。入朝，劳
予蕃厚，分相、卫、澶，授孝章节度使。未至，魏人乱，父卒
死于军。帝恤孝章，夺丧，拜右金吾卫将军，徙节度鄜
坊，进检校户部尚书。久之，自邠宁以病乞还，卒于行，
年三十九，赠尚书右仆射。孝章本名“唐”，后改今名。